เล็ง SET เช้าไซด์เวย์ จับตาตัวเลขเงินเฟ้อสหรัฐฯ-บอนด์ยีลด์สูงต่อเนื่อง
เล็ง SET เช้าไซด์เวย์ ช่วงรอตัวเลขเงินเฟ้อสหรัฐฯที่จะออกมาในสัปดาห์นี้ และทิศทางผลตอบแทนพันธบัตรสหรัฐฯยังอยู่ในระดับสูง 1.9%
8 ก.พ. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า แนวโน้มตลาดหุ้นไทยวันนี้คาดว่าจะแกว่งไซด์เวย์ หลังจากดัชนีปรับตัวขึ้นมาต่อเนื่อง โดยที่นักลงทุนยังคงรอติดตามการประกาศตัวเลขเงินเฟ้อสหรัฐฯที่จะออกมาในสัปดาห์นี้ และอัตราผลตอบแทนพันธบัตรสหรัฐฯ (Bond Yield) ได้ปรับตัวขึ้นมาในระดับที่สูงถึง 1.9% ส่งผลต่อแรงกดดันผลตอบแทนในตลาดหุ้นอยู่บ้าง แต่เป็นปัจจัยหนุนให้กับหุ้นกลุ่มแบงก์ในประเทศ
ขณะที่การเจรจาเกี่ยวกับข้อตกลงนิวเคลียร์ระหว่างสหรัฐฯและอิหร่านมีความคืบหน้าออกมามากขึ้น ส่งผลให้ราคาน้ำมันปรับตัวลงมา แต่ก็ยังคงอยู่ไนระดับสูง ซึ่งมองว่าไม่ส่งผลกดดันต่อหุ้นกลุ่มพลังงานในตลาดหุ้นไทยมาก ส่วนตลาดหุ้นในภูมิภาคเอเชียเช้านี้ที่เปิดมาบวกและลบสลับกัน โดยให้แนวต้าน 1,685 จุด แนวรับ 1,650 จุด